LV Eiropas Savienības Oficiālais Vēstnesis C 296/16

Paziņojums par 2017. gada 1. jūnija spriedumu lietā T-442/12 saistībā ar Padomes Īstenošanas regulu (ES) Nr. 626/2012, ar kuru groza Īstenošanas regulu (ES) Nr. 349/2012, ar ko nosaka galīgo antidempinga maksājumu Ķīnas Tautas Republikas izcelsmes vīnskābes importam

(2017/C 296/04)

Spriedums

Eiropas Savienības Vispārējā tiesa (“Vispārējā tiesa”) 2017. gada 1. jūnija spriedumā lietā T-442/12 Changmao Biochemical Engineering/Padome (1) (“spriedums”) atcēla Padomes 2012. gada 26. jūnija Īstenošanas regulu (ES) Nr. 626/2012, ar kuru groza Īstenošanas regulu (ES) Nr. 349/2012, ar ko nosaka galīgo antidempinga maksājumu Ķīnas Tautas Republikas izcelsmes vīnskābes importam (2) (“īstenošanas regula”), ciktāl tā attiecas uz Ķīnas ražotāju eksportētāju Changmao Biochemical Engineering Co Ltd (“attiecīgais ražotājs eksportētājs”).

Vispārējā tiesa nolēma, ka attiecīgā ražotāja eksportētāja tiesības uz aizstāvību tikušas pārkāptas, noraidot tā lūgumu izpaust informāciju, kas attiecas uz DL vīnskābes un L+ vīnskābes cenas starpību normālās vērtības aprēķināšanas kontekstā, laikus nesniedzot derīgu pamatojumu. Vispārējā tiesa uzskatīja, ka nevar izslēgt to, ka minētā lūguma apstiprināšanas gadījumā izmeklēšanas iznākums varētu būt citāds.

Sekas

Saskaņā ar Līguma par Eiropas Savienības darbību 266. pantu Savienības iestādēm ir jāveic vajadzīgie pasākumi, lai pildītu spriedumu.

Veicot vajadzīgos pasākumus, lai ievērotu spriedumu, ar kuru tiek atcelts tiesību akts, un to pilnībā izpildītu, šāda pasākuma pamatā esošo procedūru drīkst atsākt tajā posmā, kurā notikusi nelikumība (3).

Tāpēc Komisija, pildot Vispārējās tiesas 2017. gada 1. jūnija spriedumu, var labot procedūras aspektus, kuru dēļ regula tika atcelta, un atstāt negrozītas tās daļas, uz kurām spriedums neattiecas (4).

Īstenošanas regulas atcelšana ir saistīta ar tiesību uz aizstāvību neievērošanu vienā administratīvās procedūras posmā, kas ir īstenošanas regulas pamatā, proti, zināmas informācijas izpaušanu šim ražotājām eksportētājām normālās vērtības aprēķināšanas kontekstā.

Ņemot vērā konkrētos lietas apstākļus, būtu jāpārskata ražotāja eksportētāja lūgums izpaust informāciju, kas attiecas uz DL vīnskābes un L+ vīnskābes cenas starpību normālās vērtības aprēķināšanas kontekstā.

Īstenošanas regulā gūtie konstatējumi, kurus neapstrīdēja vai kurus apstrīdēja, bet ar Vispārējās tiesas spriedumu nenoraidīja, vai kurus Vispārējā tiesa neizskatīja un kuri tādējādi neizraisīja īstenošanas regulas atcelšanu, paliek spēkā.

Procedūras atsākšana

Ņemot vērā iepriekš minēto, Komisija ir nolēmusi atsākt tādu antidempinga izmeklēšanu attiecībā uz Ķīnas Tautas Republikas izcelsmes vīnskābes importu, kuras rezultātā tika pieņemta Īstenošanas regula (ES) Nr. 626/2012, ciktāl tā attiecas uz attiecīgo ražotāju eksportētāju, un atsāk to tajā posmā, kurā izdarīts pārkāpums.

Atsākšana attiecas uz Vispārējās tiesas sprieduma izpildi attiecībā uz Changmao Biochemical Engineering Co Ltd. Atsākšana neattiecas uz citām izmeklēšanām. Tādējādi Padomes 2012. gada 16. aprīļa Īstenošanas regula (ES) Nr. 349/2012, ar ko pēc termiņbeigu pārskatīšanas atbilstīgi Regulas (EK) Nr. 1225/2009 11. panta 2. punktam nosaka galīgo antidempinga maksājumu Ķīnas Tautas Republikas izcelsmes vīnskābes importam (5), joprojām ir piemērojama attiecībā uz attiecīgo ražotāju eksportētāju.

Ieinteresētās personas tiek informētas par šo pārskatīšanu ar šā paziņojuma publikāciju Eiropas Savienības Oficiālajā Vēstnesī.

Rakstiski iesniegtie dokumenti

Visas ieinteresētās personas un jo īpaši attiecīgais ražotājs eksportētājs un Savienības ražošanas nozare ir aicināti darīt zināmu savu viedokli, iesniegt informāciju un sniegt apstiprinošus pierādījumus par jautājumiem, kas saistīti ar izmeklēšanas atsākšanu. Ja vien nav norādīts citādi, minētajai informācijai un pierādījumiem, kas to pamato, jānonāk Komisijā 20 dienu laikā no šā paziņojuma publicēšanas Eiropas Savienības Oficiālajā Vēstnesī.

Uzklausīšanas iespēja, ko nodrošina Komisijas izmeklēšanas dienesti

Attiecīgais ražotājs eksportētājs un Savienības ražošanas nozare var pieprasīt, lai tos uzklausītu Komisijas izmeklēšanas dienesti. Uzklausīšanas pieprasījums jāiesniedz rakstiski un tajā jānorāda pieprasījuma iemesli. Pieprasījums uzklausīt par jautājumiem, kas skar izmeklēšanas atsākšanu, jāiesniedz 15 dienu laikā no šā paziņojuma publicēšanas Eiropas Savienības Oficiālajā Vēstnesī. Vēlāk uzklausīšanas pieprasījums jāiesniedz konkrētā termiņā, ko Komisija norādījusi, sazinoties ar minētajām personām.

Norādes rakstisku dokumentu iesniegšanai un sarakstes nosūtīšanai

Uz informāciju, kas tirdzniecības aizsardzības izmeklēšanu vajadzībām iesniegta Komisijai, neattiecas autortiesības. Ieinteresētajām personām, pirms tās iesniedz Komisijai informāciju un/vai datus, uz kuriem attiecas trešās personas autortiesības, no autortiesību īpašnieka ir jāprasa īpaša atļauja, kas nepārprotami ļauj a) Komisijai šīs tirdzniecības aizsardzības procedūras vajadzībām izmantot informāciju un datus un b) sniegt informāciju un/vai datus šīs izmeklēšanas ieinteresētajām personām tādā veidā, kas tām ļauj izmantot tiesības uz aizstāvību.

Visi rakstiski iesniegtie dokumenti un sarakste, kurai lūgts saglabāt konfidencialitāti, ir ar norādi Limited (6).

Ieinteresētajām personām, kuras sniedz informāciju ar norādi Limited, saskaņā ar 19. panta 2. punktu Eiropas Parlamenta un Padomes 2016. gada 8. jūnija Regulā (ES) 2016/1036 par aizsardzību pret importu par dempinga cenām no valstīm, kas nav Eiropas Savienības dalībvalstis (7) (“pamatregula”), pieprasa sniegt tās nekonfidenciālu kopsavilkumu ar norādi For inspection by interested parties. Šiem kopsavilkumiem jābūt tik detalizētiem, lai no tiem varētu pienācīgi saprast konfidenciāli iesniegtās informācijas būtību.

Ja ieinteresētā persona, kas iesniedz konfidenciālu informāciju, nesagatavo tās nekonfidenciālu kopsavilkumu un neiesniedz to noteiktajā formā un kvalitātē, šādu informāciju var neņemt vērā.

Ieinteresētās personas tiek aicinātas visu informāciju un pieteikumus, tostarp skenētās pilnvaras un izziņas, iesniegt pa e-pastu. Ja ieinteresētās personas atbild pa e-pastu, tās piekrīt noteikumiem, kas piemērojami dokumentu elektroniskai iesniegšanai saskaņā ar noteikumiem dokumentā “SARAKSTE AR EIROPAS KOMISIJU TIRDZNIECĪBAS AIZSARDZĪBAS LIETĀS”, kas publicēts Tirdzniecības ģenerāldirektorāta tīmekļa vietnē: http://trade.ec.europa.eu/doclib/docs/2011/june/tradoc_148003.pdf.

Ieinteresētajām personām ir jānorāda savs nosaukums/vārds, uzvārds, adrese, tālruņa numurs un derīga e-pasta adrese un ir jānodrošina, ka norādītā e-pasta adrese ir funkcionējoša, oficiāla darba e-pasta adrese un ka e-pasts ik dienu tiek pārbaudīts.

Kad būs iesniegta kontaktinformācija, Komisija sazināsies ar ieinteresētajām personām tikai pa e-pastu, ja vien tās nebūs nepārprotami paudušas prasību visus dokumentus no Komisijas saņemt ar citiem saziņas līdzekļiem vai ja nosūtāmā dokumenta veida dēļ tas jāsūta ar ierakstītu vēstuli.

Iepriekšminētajās instrukcijās par saziņu ar ieinteresētajām personām ieinteresētās personas var iepazīties ar papildu noteikumiem un informāciju par saraksti ar Komisiju, tostarp principiem, kas piemērojami pa e-pastu sūtāmai informācijai.

Komisijas adrese sarakstei

European Commission Directorate-General for Trade Directorate H Office: CHAR 04/039 1049 Bruxelles/Brussel BELGIQUE/BELGIË E-pasts: TRADE-AD-R529A-TARTARIC-ACID@EC.EUROPA.EU

Nesadarbošanās

Ja ieinteresētā persona liedz piekļuvi nepieciešamajai informācijai vai nesniedz to noteiktajā termiņā, vai ievērojami kavē izmeklēšanu, tad saskaņā ar pamatregulas 18. pantu apstiprinošus vai noraidošus konstatējumus var sagatavot, pamatojoties uz pieejamajiem faktiem.

Ja tiek konstatēts, ka ieinteresētā persona ir sniegusi nepatiesu vai maldinošu informāciju, šo informāciju var neņemt vērā un izmantot pieejamos faktus.

Ja ieinteresētā persona nesadarbojas vai sadarbojas tikai daļēji un tāpēc konstatējumi saskaņā ar pamatregulas 18. pantu ir pamatoti ar pieejamajiem faktiem, rezultāts šai personai var būt mazāk labvēlīgs nekā tad, ja tā būtu sadarbojusies.

Ja atbilde netiek sniegta elektroniskā veidā, to neuzskata par nesadarbošanos, ja ieinteresētā persona pierāda, ka atbildes sniegšana prasītajā veidā sagādātu nesamērīgu papildu apgrūtinājumu vai nesamērīgus papildu izdevumus. Ieinteresētajai personai nekavējoties jāsazinās ar Komisiju.

Uzklausīšanas amatpersona

Attiecīgais ražotājs eksportētājs un Savienības ražošanas nozare var lūgt tirdzniecības procedūru uzklausīšanas amatpersonas iesaistīšanos. Uzklausīšanas amatpersona darbojas kā vidutājs starp ieinteresētajām personām un Komisijas izmeklēšanas dienestiem. Uzklausīšanas amatpersona izskata pieprasījumus par piekļuvi lietai, strīdus par dokumentu konfidencialitāti, pieprasījumus pagarināt termiņu un trešo personu uzklausīšanas pieprasījumus. Uzklausīšanas amatpersona var rīkot uzklausīšanu atsevišķai ieinteresētajai personai un darboties kā vidutājs, lai pilnībā tiktu īstenotas ieinteresētās personas tiesības uz aizstāvību.

Uzklausīšanas pieprasījums jāiesniedz rakstiski un tajā jānorāda pieprasījuma iemesli. Pieprasījums uzklausīt par jautājumiem, kas skar izmeklēšanas sākumposmu, jāiesniedz 15 dienu laikā no šā paziņojuma publicēšanas Eiropas Savienības Oficiālajā Vēstnesī. Vēlāk uzklausīšanas pieprasījums jāiesniedz konkrētā termiņā, ko Komisija norādījusi, sazinoties ar ieinteresētajām personām.

Lai tiktu pārstāvēti dažādi viedokļi un piedāvāti atspēkojoši argumenti par jautājumiem, kas cita starpā attiecas uz sprieduma izpildi, uzklausīšanas amatpersona nodrošinās arī iespēju piedalīties uzklausīšanā, kurā iesaistītas attiecīgās personas.

Papildu informācija un kontaktinformācija pieejama uzklausīšanas amatpersonas tīmekļa lapās Tirdzniecības ģenerāldirektorāta tīmekļa vietnē: http://ec.europa.eu/trade/trade-policy-and-you/contacts/hearing-officer/

Personas datu apstrāde

Šajā izmeklēšanā iegūtos personas datus apstrādās saskaņā ar Eiropas Parlamenta un Padomes 2000. gada 18. decembra Regulu (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti (8).

Informācija muitas dienestiem

Antidempinga maksājumi, kas saskaņā ar Īstenošanas regulu (ES) Nr. 626/2012 samaksāti par Ķīnas Tautas Republikas izcelsmes vīnskābes importu, kuru pašlaik klasificē ar KN kodu ex 2918 12 00 (Taric kods 2918120090) un kuru ražojis Changmao Biochemical Engineering Co Ltd (Taric papildu kods A688), ja tie pārsniedz antidempinga maksājumus, kuri ar Īstenošanas regulu (ES) Nr. 349/2012 noteikti tam pašam importam, būtu jāatmaksā vai jāpiešķir atbrīvojums no to samaksas. Pieprasījumu veikt atmaksu vai piešķirt atbrīvojumu no minētajiem maksājumiem iesniedz valsts muitas dienestiem saskaņā ar piemērojamajiem muitas tiesību aktiem.

Informācijas izpaušana

Attiecīgais ražotājs eksportētājs un Savienības ražošanas nozare pēc tam tiks informēti par būtiskajiem faktiem un apsvērumiem, uz kuru pamata ir paredzēts izpildīt spriedumu, un tiem būs iespēja sniegt piezīmes.

(1) Vispārējās tiesas 2017. gada 1. jūnija spriedums lietā T-442/12 Changmao Biochemical Engineering/Padome, ECLI:EU:T:2017:372.

(2) OV L 182, 13.7.2012., 1. lpp.

(3) Tiesas 2000. gada 3. oktobra spriedums lietā C-458/98 P Industrie des poudres sphériques/Padome, EU:C:2000:531, 80.–85. punkts, un Tiesas 2016. gada 28. janvāra spriedumi lietās C-283/14 un C-284/14 CM Eurologistik, EU:C:2016:57, 48.–55. punkts.

(4) Vispārējās tiesas 2016. gada 14. jūnija spriedums lietā C-361/14 P Komisija/McBride, EU:C:2016:434, 56. punkts; dempinga jomā sk. arī Tiesas 2000. gada 3. oktobra spriedumu lietā C-458/98 P Industrie des Poudres Sphériques/Padome, EU:C:2000:531, 84. punktu.

(5) OV L 110, 24.4.2012., 3. lpp.

(6) Dokumentu ar norādi Limited uzskata par konfidenciālu saskaņā ar Eiropas Parlamenta un Padomes 2016. gada 8. jūnija Regulu (ES) 2016/1036 par aizsardzību pret importu par dempinga cenām no valstīm, kas nav Eiropas Savienības dalībvalstis, (OV L 176, 30.6.2016., 21. lpp.) un 6. pantu PTO Nolīgumā par 1994. gada GATT VI panta īstenošanu (Antidempinga nolīgums). Tas ir aizsargāts arī atbilstoši 4. pantam Eiropas Parlamenta un Padomes Regulā (EK) Nr. 1049/2001 (OV L 145, 31.5.2001., 43. lpp.).

(7) OV L 176, 30.6.2016., 21. lpp.

(8) OV L 8, 12.1.2001., 1. lpp.